Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2012/008 IT/De Tomaso Automobili από την lταλία) /* COM/2013/0469 final - 2013/ () */





ΑΙΤΙΟΛΟΓΙΚΗ ΕΚΘΕΣΗ Το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση[1] επιτρέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω μηχανισμού ευελιξίας, μέχρι το ποσό των 500 εκατομμυρίων ευρώ ετησίως, επιπλέον των σχετικών κονδυλίων του δημοσιονομικού πλαισίου. Οι κανόνες που εφαρμόζονται στις συνεισφορές του ΕΤΠ καθορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2]. Στις 5 Νοεμβρίου 2012, η Ιταλία υπέβαλε την αίτηση EGF/2012/008 IT/De Tomaso Automobili για χρηματοδοτική συνεισφορά από το ΕΤΠ, κατόπιν απολύσεων στην De Tomaso Automobili S.p.A. στην Ιταλία. Έπειτα από λεπτομερή εξέταση της αίτησης, η Επιτροπή συμπέρανε, σύμφωνα με το άρθρο 10 του κανονισμού (ΕΚ) αριθ. 1927/2006, ότι πληρούνται οι όροι χρηματοδοτικής συνεισφοράς στο πλαίσιο του εν λόγω κανονισμού. ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ Βασικά στοιχεία: || Αριθ. αναφοράς ΕΤΠ || EGF/2012/008 Κράτος μέλος || Ιταλία Άρθρο 2 || α) Κύρια επιχείρηση || De Tomaso Automobili S.p.A. Προμηθευτές και παραγωγοί επόμενων σταδίων του προϊόντος || 0 Περίοδος αναφοράς || 5.7.2012 – 28.8.2012 Ημερομηνία έναρξης των εξατομικευμένων υπηρεσιών || 15.1.2013 Ημερομηνία υποβολής της αίτησης || 5.11.2012 Απολύσεις κατά τη διάρκεια της περιόδου αναφοράς || 1 030 Απολύσεις πριν και μετά την περίοδο αναφοράς || 0 Σύνολο επιλέξιμων απολυμένων εργαζομένων || 1 030 Απολυμένοι εργαζόμενοι που αναμένεται να συμμετάσχουν στα μέτρα || 1 010 Δαπάνες για τις εξατομικευμένες υπηρεσίες (σε ευρώ) || 4 987 732 Δαπάνες για τη χρήση του ΕΤΠ[3] (σε ευρώ) || 201 613 Δαπάνες για τη χρήση του ΕΤΠ (%) || 3,89 Συνολικός προϋπολογισμός (σε ευρώ) || 5 189 345 Συνεισφορά του ΕΤΠ (50 %) (σε ευρώ) || 2 594 672 1. Η αίτηση υποβλήθηκε στην Επιτροπή στις 5 Νοεμβρίου 2012 και συμπληρώθηκε με επιπρόσθετα στοιχεία έως τις 5 Μαρτίου 2013. 2. Η αίτηση πληροί τους όρους για παρέμβαση του ΕΤΠ, όπως αυτοί ορίζονται στο άρθρο 2 στοιχείο α) του κανονισμού (ΕΚ) αριθ. 1927/2006, και υποβλήθηκε εντός της προθεσμίας των 10 εβδομάδων η οποία προβλέπεται στο άρθρο 5 του εν λόγω κανονισμού. Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης 3. Προκειμένου να τεκμηριωθεί η σύνδεση μεταξύ των απολύσεων και των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης, η Ιταλία υποστηρίζει ότι, σε παγκόσμιο επίπεδο, η παραγωγή αυτοκινήτων αυξήθηκε κατά 22,4 % το 2010 (ύστερα από ύφεση 9,6 % το 2009[4]). Συνολικά, 58,3 εκατομμύρια αυτοκίνητα κατασκευάστηκαν το 2010. Η ΕΕ ήταν ο μεγαλύτερος παραγωγός, που αντιπροσωπεύει το 26 % της παγκόσμιας παραγωγής αυτοκινήτων, ενώ ο δεύτερος μεγαλύτερος παραγωγός, η Κίνα, παρήγαγε 13,9 εκατ. μονάδες. Η κινεζική παραγωγή αυτοκινήτων αυξήθηκε κατά 33,8 % το 2010, ενώ η παραγωγή αυτοκινήτων στην Ευρώπη αυξήθηκε μόνο κατά 8,3 %. Το ίδιο έτος (2010) η Ιαπωνία, ο τρίτος μεγαλύτερος παραγωγός στον κόσμο, κατασκεύασε 21,1 % περισσότερα αυτοκίνητα από το 2009, και ακολούθησε η Νότια Κορέα (+ 22,4 %), η Βραζιλία (+ 9,8 %), η Ινδία (+ 29,4 %) και οι ΗΠΑ (+ 24,4 %). Τα στοιχεία αυτά καθιστούν σαφές ότι η ανάπτυξη της αυτοκινητοβιομηχανίας στην ΕΕ υστερεί κατά πολύ σε σχέση με τους κυριότερους ανταγωνιστές της, πράγμα που θα οδηγήσει σε απώλεια του μεριδίου της αγοράς της ΕΕ σ' αυτόν τον τομέα. 4. Ο αιτών αναφέρει επίσης στατιστικές για την παραγωγή μηχανοκίνητων οχημάτων στην Ευρώπη[5] για να αποδείξει τη μείωση του μεριδίου της αγοράς της ΕΕ από το 2004 έως το 2010. Το μερίδιο αγοράς της ΕΕ των 27 στην παγκόσμια παραγωγή μηχανοκίνητων οχημάτων μειώθηκε από 28,4 % το 2004 σε 26,3 % το 2010. Κατά την ίδια περίοδο, η παραγωγή επιβατικών αυτοκινήτων, σε απόλυτες τιμές, αυξήθηκε κατά 6,7 % στην ΕΕ των 27, έναντι 32,2 % σε παγκόσμιο επίπεδο. Αυτή η μείωση του μεριδίου αγοράς της ΕΕ είναι μέρος μιας πιο μακροχρόνιας τάσης, όπως δήλωσε η Επιτροπή στις αξιολογήσεις παλαιότερων περιπτώσεων εταιρειών του τομέα της αυτοκινητοβιομηχανίας που έλαβαν υποστήριξη από το ΕΤΠ με βάση την εμπορική πτυχή της παγκοσμιοποίησης (το 2001, το μερίδιο της ΕΕ των 27 στην παγκόσμια παραγωγή αυτοκινήτων ήταν ακόμη 33,7 %). Η μείωση του μεριδίου της ευρωπαϊκής αγοράς ως ποσοστού της παγκόσμιας αγοράς επιβατικών αυτοκινήτων επιβεβαιώνεται, επίσης, από την τελική έκθεση της ομάδας CARS 21, που δημοσιεύτηκε στις 6 Ιουνίου 2012[6]. Η κύρια κινητήρια δύναμη αυτής της ανακατανομής των παγκόσμιων μεριδίων αγοράς είναι οι γεωγραφικές μορφές κατανάλωσης, και ιδίως η ταχεία ανάπτυξη των ασιατικών αγορών από την οποία οι παραγωγοί της ΕΕ δεν μπορούν να επωφεληθούν ιδιαίτερα, δεδομένου ότι η θέση τους σ' αυτές τις αγορές είναι κατά παράδοση λιγότερο καλή απ’ ό, τι αλλού. 5. Μέχρι σήμερα, η αυτοκινητοβιομηχανία είναι ο τομέας για τον οποίο έχουν υποβληθεί οι περισσότερες αιτήσεις για στήριξη από το ΕΤΠ, με 16 περιπτώσεις, εκ των οποίων οι επτά[7] βασίζονται στην εμπορική πτυχή της παγκοσμιοποίησης. Αποδείξεις για τον αριθμό των απολύσεων και συμμόρφωση με τα κριτήρια του άρθρου 2 στοιχείο α) 6. Η Ιταλία υπέβαλε την αίτηση αυτή με βάση τα κριτήρια παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006, που απαιτεί τουλάχιστον 500 απολύσεις σε χρονικό διάστημα τεσσάρων μηνών σε επιχείρηση κράτους μέλους, συμπεριλαμβανομένων των εργαζομένων τους οποίους απολύουν οι προμηθευτές της και οι παραγωγοί των επόμενων σταδίων του προϊόντος. 7. Στην αίτηση γίνεται λόγος για 1 030 απολύσεις στην De Tomaso Automobili S.p.A. κατά την περίοδο αναφοράς από τις 5 Ιουλίου 2012 έως τις 28 Αυγούστου 2012. Όλες αυτές οι απολύσεις υπολογίστηκαν σύμφωνα με τις διατάξεις του άρθρου 2 παράγραφος 2 τρίτο εδάφιο του κανονισμού (EΚ) αριθ. 1927/2006. Η Επιτροπή έλαβε την επιβεβαίωση που απαιτείται βάσει του άρθρου 2 παράγραφος 2 δεύτερο εδάφιο τρίτη περίπτωση, ότι πρόκειται για τον πραγματικό αριθμό των απολύσεων που πραγματοποιήθηκαν. Εξήγηση της απρόβλεπτης φύσης των εν λόγω απολύσεων 8. Οι ιταλικές αρχές αναφέρουν ότι η De Tomaso S.p.A. είναι ένας κατασκευαστής αυτοκινήτων που ιδρύθηκε το 1959 από τον μηχανικό και οδηγό αγώνων Alejandro De Tomaso. Ύστερα από τέσσερα χρόνια παραγωγής αγωνιστικών αυτοκινήτων μετατόπισε την παραγωγή προς τα σπορ αυτοκίνητα και στις αρχές της δεκαετίας του 1970, ο De Tomaso ανέπτυξε το Panther (πάνθηρας), ένα αυτοκίνητο που του έδωσε διεθνή φήμη και παρέμεινε στην παραγωγή για δύο δεκαετίες. Αργότερα εισήχθη μια νέα γραμμή παραγωγής (αυτοκίνητα πολυτελείας). 9. Το 2009 οι κληρονόμοι της De Tomaso και οι μέτοχοι εκχώρησαν το σήμα De Tomaso στην Innovation in Auto industry S.p.A. (IAI S.p.A.). Με βάση τη συμφωνία αυτή, η IAI άλλαξε την επωνυμία της σε De Tomaso Automobili S.p.A. Η νέα Di Tomaso αγόρασε μέρος της Pininfarina S.p.A (μιας εταιρείας που δραστηριοποιείται κυρίως στους τομείς του βιομηχανικού σχεδιασμού και της βιώσιμης κινητικότητας) και 900 πρώην εργαζόμενοι της Pininfarina εντάχθηκαν στο εργατικό δυναμικό της De Tomaso, στο πλαίσιο ενός προγράμματος που πρόβλεπε την παραγωγή αυτοκινήτων από αλουμίνιο με καινοτόμες τεχνολογίες. 10. Το 2011 η De Tomaso Automobili SpA παρουσιάζει το νέο της όχημα, το De Tomaso Deauville 2011, στην έκθεση αυτοκινήτων της Γενεύης. 11. Όπως αναφέρεται στον τύπο[8] η αγορά πολυτελών αυτοκινήτων δεν αντιμετωπίζει στον ίδιο βαθμό την ύφεση που πλήττει τους κατασκευαστές αυτοκινήτων μαζικής αγοράς, αλλά καμία από τις δύο αγορές δεν αναπτύσσεται με τον τρόπο που αναμενόταν το 2011. 12. Η ασήμαντη ανάπτυξη σε συνδυασμό με τις δυσκολίες γενικής φύσης που αντιμετώπισε ο τομέας της αυτοκινητοβιομηχανίας και με τον περιορισμό στις πιστώσεις ως συνέπεια της οικονομικής και χρηματοπιστωτικής κρίσης, επέφερε πρόσθετη επιβάρυνση στην επιχείρηση η οποία δεν μπόρεσε να καταλήξει σε κερδοφόρο λύση και τέθηκε σε διαδικασία εκκαθάρισης τον Απρίλιο του 2012. Τον Ιούλιο του 2012 τα δικαστήρια του Λιβόρνο και του Τορίνο κήρυξαν την πτώχευση της επιχείρησης. Προσδιορισμός των επιχειρήσεων που προέβησαν σε απολύσεις και των εργαζομένων για τους οποίους ζητείται ενίσχυση 13. Η αίτηση αφορά τις απολύσεις 1 030 ατόμων στην Tomaso Automobili S.p.A, από τους οποίους 1 010 αναμένεται να συμμετάσχουν στα μέτρα. 14. Η κατανομή των εργαζομένων που αναμένεται να συμμετάσχουν στα μέτρα έχει ως εξής: Κατηγορία || Αριθμός || Ποσοστό Άνδρες || 890 || 88,12 Γυναίκες || 120 || 11,88 Πολίτες της ΕΕ || 978 || 96,83 Μη υπήκοοι της ΕΕ || 32 || 3,17 Ηλικίας 15-24 ετών || 0 || 0,00 Ηλικίας 25-54 ετών || 898 || 88,91 Ηλικίας 55-64 ετών || 112 || 11,09 Άνω των 64 ετών || 0 || 0,00 15. Επτά εργαζόμενοι που δικαιούνται ενίσχυση έχουν μακροχρόνιο πρόβλημα υγείας ή αναπηρία. 16. Από πλευράς επαγγελματικών κατηγοριών, η κατανομή έχει ως εξής: Κατηγορία || Αριθμός || Ποσοστό Τεχνικοί και ασκούντες συναφή επαγγέλματα || 8 || 0,79 Υπάλληλοι γραφείου || 48 || 4,75 Βιοτέχνες και εργαζόμενοι σε παραπλήσια επαγγέλματα || 11 || 1,09 Χειριστές εγκαταστάσεων και μηχανών και εργάτες συναρμολόγησης || 943 || 93,37 17. Σύμφωνα με το άρθρο 7 του κανονισμού (ΕΚ) αριθ. 1927/2006, η Ιταλία έχει επιβεβαιώσει ότι εφαρμόζει πολιτική ισότητας μεταξύ γυναικών και ανδρών αλλά και μη διακρίσεων και θα εξακολουθήσει να την εφαρμόζει κατά τα διάφορα στάδια υλοποίησης των μέτρων και, ιδίως, όσον αφορά την πρόσβαση στο ΕΤΠ. Περιγραφή της θιγόμενης περιοχής και των αρχών και ενδιαφερόμενων μερών της 18. Τα εδάφη στα οποία έγιναν οι απολύσεις είναι οι περιφέρειες του Piemonte και της Τοσκάνης (επίπεδο NUTS 2) και ιδίως οι επαρχίες Τορίνο και Λιβόρνο (επίπεδο NUTS 3), όπου ήταν εγκατεστημένα τα εργοστάσια παραγωγής της De Tomaso Automobili S.p.A. 19. Η οικονομική δραστηριότητα στις οκτώ επαρχίες Piemonte ποικίλλει, αλλά συνδέεται κυρίως με την κατασκευή αυτοκινήτων (π.χ. όμιλος Fiat) ή με τη βιομηχανία κλωστοϋφαντουργικών προϊόντων. Το 2009 το περιφερειακό ΑΕγχΠ του Piemonte μειώθηκε κατά 3,9 %, κυρίως λόγω των επιπτώσεων της οικονομικής και χρηματοπιστωτικής κρίσης στην αυτοκινητοβιομηχανία και στους συναφείς τομείς. Η μείωση της προστιθέμενης αξίας στον τομέα της μεταποίησης άγγιζε το 17 %). Το 2010 ξεκίνησε ένα στάδιο ανάκαμψης της ανάπτυξης (+ 2 %) το οποίο σχεδόν διακόπηκε το 2011 (+ 0,7 %). Το 2012 ο αριθμός των επιχειρήσεων που δραστηριοποιούνται στο Piemonte ήταν 415 219 οι οποίες αντιπροσωπεύουν σχεδόν το 8 % των συνολικών επιχειρηματικών δραστηριοτήτων στην Ιταλία. Οι περισσότερες από τις επιχειρήσεις αυτές δραστηριοποιούνται στη χονδρική και τη λιανική (24,5 %), και ακολουθεί ο κατασκευαστικός τομέας (17,2 %), η γεωργία, η δασοκομία και η αλιεία (14,5 %) και η μεταποίηση (9,9 %). 20. Το 2009 το ΑΕγχΠ της περιφέρειας της Τοσκάνης σημείωσε επίσης ύφεση, αλλά σε μικρότερο βαθμό από ό,τι στο Piemonte (-2 %), κυρίως λόγω της καλής επίδοσης του τομέα παροχής υπηρεσιών που χαρακτηρίζει την περιφερειακή οικονομία. Το 2012 ο αριθμός των επιχειρήσεων που δραστηριοποιούνται στην Τοσκάνη ήταν 365 629 οι οποίες αντιπροσωπεύουν σχεδόν το 7 % των συνολικών επιχειρηματικών δραστηριοτήτων στην Ιταλία. Η κατανομή των επιχειρήσεων που δραστηριοποιούνται ανά τομέα είναι πολύ παρόμοια με την περιφέρεια του Piemonte: χονδρικής και λιανική (25,4 %), ακολουθούν οι κατασκευές (17,2 %), η γεωργία, η δασοκομία και η αλιεία (13,3 %) και η μεταποιητική βιομηχανία (11,5 %). 21. Τα κύρια ενδιαφερόμενα μέρη είναι οι δημόσιες αρχές της Regione Piemonte και της Regione Toscana, του Τορίνο και του Λιβόρνο (NUTS 3) και, ειδικότερα, οι τοπικές αρχές του Τορίνο και του Grugliasco, καθώς και η Confindustria Livorno και η SIT (εκπρόσωποι εργοδοτών) και οι εξής συνδικαλιστικές οργανώσεις: Confederazione Italiana del lavoro (CISL) και FIM CISL· Confederazione Generale Italiana del Lavoro (CGIL) και FIOM CGIL· Unione Italiana del Lavoro (UIL) και UILM UIL· και FISMIC, Sindacato autonomo metalmeccanici e industrie colegate. Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό ή εθνικό επίπεδο 22. Στο Piemonte το CIG[9] ανέλαβε περίπου 36 εκατομμύρια ώρες το 2008, ενώ το 2011 ο αριθμός των ωρών που ανέλαβε το CIG τετραπλασιάστηκε και έφθασε τις 146 εκατ. ώρες. Στην Τοσκάνη ο αριθμός των ωρών αυξήθηκε κατά 58,8 % το 2010 σε σύγκριση με το 2008 και μειώθηκε κατά 12 % το 2011 σε σύγκριση με το προηγούμενο έτος. Παρά την εν λόγω μείωση, το CIG ανέλαβε 48 εκατομμύρια ώρες το 2011. 23. Οι 1 030 πρώην εργαζόμενοι της De Tomaso Automobili S.p.A που καλύπτονται από την παρούσα αίτηση, στους οποίους χορηγήθηκε η CIG straordinaria για παύση δραστηριότητας μετά τη χρεοκοπία, θα επιδεινώσουν περαιτέρω την κατάσταση που επικρατεί στις περιοχές που πλήττονται από τις απολύσεις. Συντονισμένη δέσμη εξατομικευμένων υπηρεσιών προς χρηματοδότηση και λεπτομερής περιγραφή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία 24. Όλα τα ακόλουθα μέτρα συνδυάζονται για να διαμορφώσουν μια συντονισμένη δέσμη εξατομικευμένων υπηρεσιών οι οποίες στοχεύουν στην επανένταξη των απολυθέντων εργαζομένων στην απασχόληση: – Επαγγελματικός προσανατολισμός, επανατοποθέτηση στην αγορά εργασίας και παροχή βοήθειας για την αναζήτηση εργασίας: Το πρώτο μέτρο που προβλέπεται για όλους τους συμμετέχοντες περιλαμβάνει ενημέρωση για τις διαθέσιμες υπηρεσίες και τα προγράμματα κατάρτισης· ανάλυση χαρακτηριστικών και αξιολόγηση των δεξιοτήτων των εργαζομένων· κατάρτιση ενός εξατομικευμένου έργου και σχεδίου δράσης· παροχή βοήθειας για την αναζήτηση εργασίας, συμπεριλαμβανομένων των πληροφοριών σχετικά με τις διαθέσιμες θέσεις απασχόλησης, της ενεργητικής διερεύνησης των τοπικών και περιφερειακών ευκαιριών απασχόλησης και της αντιστοίχισης προσφοράς και ζήτησης εργασίας. – Κατάρτιση, εκ νέου κατάρτιση και επαγγελματική κατάρτιση. Αυτό περιλαμβάνει την αναγνώριση προηγούμενης εμπειρίας (δηλ. την αξιολόγηση των προηγούμενων γνώσεων και της εμπειρίας κάθε εργαζομένου ξεχωριστά καθώς και τον προσδιορισμό των τομέων στους οποίους απαιτείται περαιτέρω κατάρτιση), αλλά και διάφορους διαύλους κατάρτισης που μπορεί να είναι μέρος του περιφερειακού καταλόγου των μαθημάτων κατάρτισης ή της ad-hoc κατάρτισης που διοργανώνονται για να ανταποκριθούν στις ανάγκες των εργαζομένων. Ο εργαζόμενος θα λάβει ένα κουπόνι κατάρτισης ως μέσο πληρωμής για τη σχετική κατάρτιση. Το μέτρο αυτό προβλέπει επίσης συμφωνίες με επιχειρήσεις που επιθυμούν να προσλάβουν τους πρώην υπαλλήλους της De Tomaso, έτσι ώστε η επιχείρηση που προσλαμβάνει να λαμβάνει συνεισφορά για τις δαπάνες της κατάρτισης στην εργασία έως 1500 ευρώ, η οποία εξαρτάται από την επανένταξη στην αγορά εργασίας των εργαζομένων με συμβάσεις αορίστου χρόνου ή συμβάσεις ορισμένου χρόνου ή για διάστημα τουλάχιστον 12 μηνών. – Συνοδευτικά μέτρα για την ίδρυση επιχείρησης. Θα παρέχονται ειδικές συνοδευτικές δραστηριότητες για τους εργαζομένους που επιθυμούν να ξεκινήσουν τη δική τους επιχείρηση, όπως ταυτοποίηση των επιχειρηματικών ιδεών, σύσταση ενός επιχειρηματικού σχεδίου, εξεύρεση χρηματοδότησης, κλπ. – Συνεισφορά στις νεόφυτες επιχειρήσεις Οι εργαζόμενοι που ξεκινούν δική τους επιχείρηση θα λαμβάνουν μέγιστο ποσό 5 000 ευρώ για την κάλυψη των δαπανών εκκίνησης. – Αποζημίωση πρόσληψης. Η επιχείρηση που επαναπροσλαμβάνει με σύμβαση αορίστου χρόνου πρώην εργαζόμενο της De Tomaso θα λαμβάνει μέγιστο ποσό 6 300 ευρώ. Όταν προσλαμβάνει εργαζόμενο με αναπηρία ή εργαζόμενο με ευθύνες φροντίδας ενός ατόμου με αναπηρία, θα προστίθενται 1 350 ευρώ στην αποζημίωση πρόσληψης που δεν μπορεί να υπερβαίνει σε καμία περίπτωση το μέγιστο ποσό ύψους 6 300 ευρώ. Η συνεισφορά θα χορηγείται, κατόπιν αιτήσεως, από την εταιρεία μετά την ολοκλήρωση της πρόσληψης, σύμφωνα με τους κανόνες και τις διαδικασίες που καθορίζονται από την περιφέρεια. – Επίδομα αναζήτησης εργασίας Οι εργαζόμενοι που συμμετέχουν στα συγχρηματοδοτούμενα από το ΕΤΠ μέτρα θα λαμβάνουν επίδομα αναζήτησης εργασίας το οποίο υπολογίζεται σε συνάρτηση με τον αριθμό των πραγματικών ωρών ενεργού συμμετοχής στα μέτρα. Κατά μέσο όρο η συμμετοχή ανά εργαζόμενο εκτιμάται σε 86 ώρες. – Συνεισφορές σε ειδικά έξοδα: Αυτό περιλαμβάνει δύο κατηγορίες εισφορών 1) Συνδρομή για φροντιστές εξαρτώμενων προσώπων: Οι εργαζόμενοι με εξαρτώμενα πρόσωπα (παιδιά, ηλικιωμένους ή άτομα με αναπηρία) θα λάβουν αποζημίωση έως 1 000 ευρώ για τις δαπάνες τους για φροντιστές εξαρτώμενων προσώπων με την προϋπόθεση συμμετοχής τους στα μέτρα. Αυτή η συνδρομή αποσκοπεί στην κάλυψη των πρόσθετων δαπανών που αντιμετωπίζουν οι εργαζόμενοι με ευθύνες φροντίδας, ώστε να επωφεληθούν από τα μέτρα κατάρτισης ή άλλα μέτρα. 2) Συνδρομή στις δαπάνες μετακίνησης: Στους εργαζόμενους που συμμετέχουν στα μέτρα οι οποίοι θα μετακινούνται από την πόλη τους στην πόλη όπου τα μέτρα εφαρμόζονται, θα επιστρέφονται τα έξοδα μετακίνησής τους μέχρι 1 000 ευρώ. 25. Οι δαπάνες για τη χρήση του ΕΤΠ που περιλαμβάνονται στην αίτηση, σύμφωνα με το άρθρο 3 του κανονισμού (EΚ) αριθ. 1927/2006, καλύπτουν προπαρασκευαστικές δραστηριότητες, δραστηριότητες διαχείρισης και ελέγχου καθώς και δραστηριότητες ενημέρωσης και δημοσιότητας. 26. Οι εξατομικευμένες υπηρεσίες που παρουσίασαν οι ιταλικές αρχές αποτελούν ενεργά μέτρα της αγοράς εργασίας, στο πλαίσιο των επιλέξιμων ενεργειών που ορίζονται στο άρθρο 3 του κανονισμού (ΕΚ) αριθ. 1927/2006. Οι ιταλικές αρχές εκτιμούν ότι το συνολικό κόστος ανέρχεται σε 5 189 345 ευρώ, εκ των οποίων οι δαπάνες για τις εξατομικευμένες υπηρεσίες ανέρχονται σε 4 987 732 ευρώ και οι δαπάνες για τη χρήση του ΕΤΠ ανέρχονται σε 201 613 ευρώ (3,89 % του συνολικού ποσού). Η συνολική συνεισφορά που ζητείται από το ΕΤΠ είναι 2.594.672 ευρώ (50 % του συνολικού κόστους). Δράσεις || Εκτιμώμενος αριθμός εργαζομένων για τους οποίους ζητείται ενίσχυση || Εκτιμώμενο κόστος ανά εργαζόμενο για τον οποίο ζητείται ενίσχυση (σε ευρώ) (*) || Συνολικό κόστος (ΕΤΠ και εθνική συγχρηματοδότηση) (σε ευρώ) (**) Εξατομικευμένες υπηρεσίες (άρθρο 3 πρώτο εδάφιο του κανονισμού (ΕΚ) αριθ. 1927/2006) Επαγγελματικός προσανατολισμός, επανατοποθέτηση στην αγορά εργασίας και παροχή βοήθειας για την αναζήτηση εργασίας: (Orientamento professionale, outplacement e assistenza alla ricerca attiva) || 1 010 || 1 351 || 1 364 975 Κατάρτιση, εκ νέου κατάρτιση και επαγγελματική κατάρτιση. (Attività di formazione e riqualificazione) || 1 010 || 1 565 || 1 580 500 Συνοδευτικά μέτρα για την ίδρυση επιχείρησης. (Promozione dell'auto-imprenditorialità) || 20 || 3 000 || 60 000 Συνεισφορά στην εκκίνηση επιχειρηματικής δραστηριότητας (Contributo all'auto-imprenditorialità) || 20 || 5 000 || 100 000 Αποζημίωση πρόσληψης Μίσθωση όφελος (contributo ανά L’assunzione dei εργαζομένων παραγωγών svantaggiati) || 200 || 4 500 || 900 000 Αποζημίωση αναζήτησης εργασίας (Indemnità per la ricerca attiva) || 1 010 || 811 || 819 257 Συνεισφορές σε ειδικά έξοδα: (Voucher integrativo e voucher di conciliazione) || 135 || 1 207 || 163 000 Υποσύνολο εξατομικευμένων υπηρεσιών || || 4 987 732 Δαπάνες για τη χρήση του ΕΤΠ (άρθρο 3 τρίτο εδάφιο του κανονισμού (ΕΚ) αριθ. 1927/2006) Προπαρασκευαστικές δραστηριότητες || || 18 064 Διαχείριση || || 95 786 Πληροφόρηση και δημοσιότητα || || 27 329 Δραστηριότητες ελέγχου || || 60 434 Υποσύνολο δαπανών για τη χρήση του ΕΤΠ || || 201 613 Σύνολο εκτιμώμενου κόστους || || 5 189 345 Συνεισφορά ΕΤΠ (50 % του συνολικού κόστους) || || 2 594 672 (*) Για την αποφυγή δεκαδικών ψηφίων το εκτιμώμενο κόστος ανά εργαζόμενο έχει στρογγυλοποιηθεί. Ωστόσο η στρογγυλοποίηση δεν επηρεάζει το συνολικό κόστος κάθε μέτρου το οποίο παραμένει ως έχει στην αίτηση που υπέβαλε η Ιταλία.. (**) Η διαφορά των συνόλων αποδίδεται στη στρογγυλοποίηση. 27. Η Ιταλία επιβεβαιώνει ότι τα μέτρα που περιγράφονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία και ότι θα αποφευχθεί κάθε είδους διπλή χρηματοδότηση. Ημερομηνία(-ες) κατά την(τις) οποία(-ες) άρχισε ή προβλέπεται να αρχίσει η παροχή εξατομικευμένων υπηρεσιών στους θιγόμενους εργαζομένους 28. Στις 15 Ιανουαρίου 2013, η Ιταλία άρχισε την παροχή εξατομικευμένων υπηρεσιών στους θιγόμενους εργαζομένους που περιλαμβάνονται στη συντονισμένη δέσμη μέτρων η οποία προτάθηκε για συγχρηματοδότηση από το ΕΤΠ. Η ημερομηνία αυτή αποτελεί, συνεπώς, την έναρξη της περιόδου επιλεξιμότητας για κάθε βοήθεια την οποία θα μπορούσε να χορηγήσει το ΕΤΠ. Διαδικασίες για τη διαβούλευση με τους κοινωνικούς εταίρους 29. Οι κοινωνικοί εταίροι που συμμετέχουν στη διαχείριση της κρίσης της De Tomaso S.p.A. συμμετείχαν επίσης στο σχεδιασμό της συντονισμένης δέσμης μέτρων. Μια διευθύνουσα επιτροπή, η οποία απαρτίζεται από ένα εκπρόσωπο από τις περιφερειακές αρχές, τα συνδικάτα και μια RSU[10] θα εξασφαλίσει την παρακολούθηση των μέτρων που συγχρηματοδοτήθηκαν από το ΕΤΠ. 30. Οι ιταλικές αρχές επιβεβαίωσαν ότι πληρούνται οι απαιτήσεις που καθορίζονται στην ενωσιακή και εθνική νομοθεσία σχετικά με τις ομαδικές απολύσεις. Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας 31. Όσον αφορά τα κριτήρια που προβλέπονται στο άρθρο 6 του κανονισμού (ΕΚ) αριθ. 1927/2006, οι ιταλικές αρχές στην αίτησή τους: · διαβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων· · απέδειξαν ότι οι ενέργειες παρέχουν στήριξη σε μεμονωμένους εργαζομένους και δεν πρόκειται να χρησιμοποιηθούν για την αναδιάρθρωση εταιρειών ή τομέων· · επιβεβαίωσαν ότι οι επιλέξιμες ενέργειες που αναφέρονται ανωτέρω δεν επιχορηγούνται από άλλα χρηματοδοτικά μέσα της Ένωσης. Συστήματα διαχείρισης και ελέγχου 32. Η Ιταλία γνωστοποίησε στην Επιτροπή ότι η διαχείριση της χρηματοδοτικής συνεισφοράς θα έχει ως εξής: Το Ministerio del lavoro e delle politiche sociali – Direzione Generale per le Politiche attive e Passive del lavoro (MLPS – DG PAPL) είναι η αρμόδια αρχή για τη διαχείριση, την πιστοποίηση και τον έλεγχο (MLPS – DG PAPL Ufficio A ως διαχειριστική αρχή; MLPS – DG PAPL Ufficio B ως αρχή πιστοποίησης και MLPS – DG PAPL Ufficio C ως αρχή ελέγχου). Η περιφέρεια Piemonte και Toscana θα είναι οι ενδιάμεσοι φορείς για τη διαχειριστική αρχή. Χρηματοδότηση 33. Με βάση την αίτηση της Ιταλίας, η προτεινόμενη συνεισφορά του ΕΤΠ στη συντονισμένη δέσμη εξατομικευμένων υπηρεσιών (καθώς και στη δαπάνη για τη χρήση του ΕΤΠ) ανέρχεται σε 2 594 672 ευρώ, ποσό που αντιπροσωπεύει το 50 % του συνολικού κόστους. Η βοήθεια που προτείνει η Επιτροπή στο πλαίσιο του Ταμείου στηρίζεται στις πληροφορίες που διαβίβασε η Ιταλία. 34. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ, που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την ανακατανομή πιστώσεων, η Επιτροπή προτείνει την κινητοποίηση του ΕΤΠ για το σύνολο του προαναφερόμενου ποσού, το οποίο θα διατεθεί στο πλαίσιο του τομέα 1α του δημοσιονομικού πλαισίου. 35. Το προτεινόμενο ποσό χρηματοδοτικής συνεισφοράς θα αφήνει διαθέσιμο για χρηματοδότηση κατά τη διάρκεια των τελευταίων τεσσάρων μηνών του έτους πάνω από το 25 % του μέγιστου ετήσιου ποσού του ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006. 36. Με την υποβολή της παρούσας πρότασης κινητοποίησης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη. 37. Η Επιτροπή υποβάλλει χωριστά αίτηση μεταφοράς για την εγγραφή στον προϋπολογισμό του 2013 ειδικών πιστώσεων ανάληψης υποχρεώσεων, όπως απαιτεί το σημείο 28 της διοργανικής συμφωνίας της 17ης Μαΐου 2006. Πηγή των πιστώσεων πληρωμών 38. Οι πιστώσεις από τη γραμμή του προϋπολογισμού του ΕΤΠ θα χρησιμοποιηθούν για την κάλυψη του ποσού των 2 594 672 ευρώ που απαιτούνται για την παρούσα αίτηση. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2012/008 IT/De Tomaso Automobili από την lταλία) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[11], και ιδίως το σημείο 28 της συμφωνίας αυτής, Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[12], και ιδίως το άρθρο 12 παράγραφος 3, Έχοντας υπόψη την πρόταση της Ευρωπαϊκής Επιτροπής[13], Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη υποστήριξη στους εργαζομένους που απολύονται ως αποτέλεσμα των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης και να τους βοηθήσει να επανενταχθούν στην αγορά εργασίας. (2) Η διοργανική συμφωνία, της 17ης Μαΐου 2006, επιτρέπει την κινητοποίηση του ΕΤΠ εντός του ετήσιου ανώτατου ορίου των 500 εκατομμυρίων EUR. (3) Στις 5 Νοεμβρίου 2012 η Ιταλία υπέβαλε αίτηση κινητοποίησης του ΕΤΠ λόγω απολύσεων στην εταιρεία De Tomaso Automobili S.p.A. και τη συμπλήρωσε με πρόσθετες πληροφορίες για το διάστημα έως τις 5 Μαρτίου 2013. Η αίτηση ικανοποιεί τις απαιτήσεις που ισχύουν για τον καθορισμό των χρηματοδοτικών συνεισφορών, όπως ορίζονται στο άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 2 594 672 ευρώ. (4) Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλε η Ιταλία, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2013, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 2 594 672 ευρώ σε πιστώσεις αναλήψεως υποχρεώσεων και σε πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ C 139 της 14.6.2006, σ. 1. [2] ΕΕ L 406 της 30.12.2006, σ. 1. [3] Σύμφωνα με το άρθρο 3 τρίτο εδάφιο του κανονισμού (ΕΚ) αριθ. 1927/2006. [4] Διεθνής Οργανισμός Κατασκευαστών Μηχανοκίνητων Οχημάτων OICA. www.oica.net [5] Ευρωπαϊκή ένωση κατασκευαστών αυτοκινήτων (ACEA),. www.acea.be. [6] http://ec.europa.eu/enterprise/sectors/automotive/files/cars-21-final-report-2012_en.pdf [7] EGF/2012/008 De Tomaso (η υπόθεση που αποτελεί το αντικείμενο της παρούσας πρότασης για την έκδοση απόφασης), καθώς επίσης, EGF/2007/001 PSA suppliers. COM(2007) 415, EGF/2007/010 Lisboa Alentejo. COM(2008) 94, EGF/2008/002 Delphi. COM(2008) 547, EGF/2008/004 Castilla y León Aragón. COM(2009) 150, EGF/2009/013 Karmann. COM(2010) 007 και EGF/2012/005 Saab. COM(2012)622 [8] http://www.examiner.com/article/global-luxury-car-crisis http://www.spiegel.de/international/business/crisis-hits-carmakers-daimler-and-porsche-cut-expectations-for-2013-a-857183.html http://www.bloomberg.com/news/2012-09-27/ferrari-to-lamborghini-can-t-outrun-crisis-as-sales-slow.html http://images.forbes.com/forbesinsights/StudyPDFs/automotive-outlook_report.pdf [9] Το CIG είναι ένα σύστημα στο πλαίσιο του ιταλικού νόμου, που συνίσταται σε χρηματική παροχή που καταβάλλει το Istituto Nazionale della Previdenza Sociale-INPS (Εθνικό Ίδρυμα Κοινωνικής Ασφάλισης) στους εργαζομένους που βρίσκονται σε αναστολή εργασίας ή εργάζονται μειωμένες ώρες. [10] Η Rappresentanza sindacale unitaria (RSU) είναι ένα όργανο εκπροσώπησης των εργαζομένων που υπάρχει σε κάθε τόπο εργασίας του δημόσιου και του ιδιωτικού τομέα. Μια RSU αποτελείται από όχι λιγότερα από τρία άτομα τα οποία εκλέγονται από όλους τους εργαζομένους (είτε κρατών μελών της Ένωσης ή όχι). [11] ΕΕ C 139 της 14.6.2006, σ. 1. [12] ΕΕ L 406 της 30.12.2006, σ. 1. [13] ΕΕ C […], […], σ. […].